Luettelo televisiosarjan Pasila hahmoista
Päähahmot

| Kuva | Henkilö | Ääninäyttelijä | Tietoa |
| --- | --- | --- | --- |
|  | Kyösti Pöysti | Alkuperäissarjassa Jani Volanen, spin-offissa Tero Koponen | Sarjan päähahmo on kolmekymppinen nuorempi komisario Kyösti Pöysti. Hänen Facebook-profiilinsa syntymävuodeksi on kirjoitettu 1975. Pöysti hyödyntää usein poliisitutkimuksissaan psykologisia menetelmiä – joskus hyvällä ja joskus huonolla menestyksellä. Pöystillä ei ole onnea naisasioissa, ja hän käykin usein treffeillä eri naisten kanssa. Pöysti harrastaa konsolipelejä, klassista musiikkia, historiallisia lähdeteoksia ja käännöskirjallisuutta. Nuorempana hän on harrastanut myös larppausta. Lisäksi Pöystistä tiedetään, että hän on buddhalainen. Pöystin tuntomerkki on sininen tutti. |
|  | Rauno Repomies | Kari Hietalahti | Ylin esimies, ylikomisario Rauno Repomies on omien sanojensa mukaan "vanhan kaliiperin poliisi", ja hän uskoo huutamisen voimaan. Pöysti joutuu useasti Repomiehen puhutteluun. Repomiehellä on vahva mielialalääkitys, jota ilman hän alkaa puhua sekavia. Repomiehen suku nai vain sukulaisia, etteivät hyvät geenit pääse leviämään. Hänellä on myös ajokoira. Hänen vaimonsa näkyy usein palavereiden diaesityksissä, kun Repomiehellä ovat diat menneet sekaisin. Repomiehen tuntomerkki on povitaskusta pilkottava lääkepurkki, jonka sisältöä hän joutuu usein nauttimaan. |
|  | Tommi Neponen | Juho Milonoff | Pöystin työparina toimii usein nuorempi konstaapeli Tommi Neponen. He ovat opiskelleet samaan aikaan poliisikoulussa, ja Neponen pitää Pöystiä nerona. Neponen asuu Taka-Haagassa, ja hänellä on vaimo ja lapsia. Neponen on poliisiaseman järjen ääni, joka haluaa tehdä asiat kunnollisesti. |
|  | Pekka Routalempi | Juho Milonoff | Pekka Routalempi vastaa poliisiaseman rutiinitehtävistä ja paperitöistä. Routalempi on 46-vuotias, ja hänen syntymäpäivänsä on 20. syyskuuta. Syntymäpäivälahjaksi Routalempi sai linja-automatkan Porvooseen. Hän oli nuorena lahjakas taiteilija mutta myös alkoholisti. Nykyään Routalempi on absolutisti. Absolutismi on johtanut siihen, että Routalemmen mielestä monet arjen ilmiöt ovat "jänniä". Routalempi on eronnut, ja hän on erittäin kiinnostunut aseista. Routalemmelle tunnusomaisia ovat lauseet, joissa on sana "jännä". Hän haluaa myös käyttää koodinimiä. |
|  | Helga | Mari Lehtonen | Poliisiaseman ainoa naispuolinen työntekijä on konstaapeli Helga. Hän käy kuntosalilla, hänellä on pakkomielle aseisiin, ja hänen isänsä häpeää tytärtään. Helga vastustaa naispappeutta ja on sovinisti. Työkaverit pelkäävät Helgaa. |
|  | Juhani Kontiovaara | Alkuperäissarjassa Jani Volanen, spin-offissa Tero Koponen | Juhani Kontiovaara on Huomenta ihmiset -nimisen TV-ohjelman juontaja. Hänet on äänestetty kolmesti maan suosituimmaksi lankomieheksi. Kontiovaara harrastaa suunnistusta, ja nuorempana hän harrasti myös painia. Kontiovaara ihailee poliiseja. Kontiovaaralla on tapana tervehtiä ihmisiä "Long time..." -alkuisella tervehdyksellä, kuten "Long time, no jazz". Kontiovaara on erityisesti varttuneiden ihmisten suosiossa. Kontiovaaralla on kirjoittaja, Peku. Kontiovaara on tehnyt viime vuodet huomattavat määrät töitä, mikä on johtanut siihen, että hänen vaimonsa on pettänyt häntä. Hahmo parodioi MTV3:n Huomenta Suomen juontajaa Lauri Karhuvaaraa. |